Komission asetus (EY) N:o 1717/96, annettu 29 päivänä elokuuta 1996, Japanista peräisin olevien elektronisten vaakojen tuonnissa neuvoston asetuksella (ETY) N:o 993/93 käyttöön otettujen polkumyyntitoimenpiteiden kiertämistä Indonesiassa suoritettavalla kokoonpanolla ja/tai Indonesian kautta tapahtuvalla jälleenlaivauksella koskevan tutkimuksen vireillepanosta ja kyseisen tuonnin saattamisesta kirjaamisen alaiseksi



Virallinen lehti nro L 221 , 31/08/1996 s. 0047 - 0049



KOMISSION ASETUS (EY) N:o 1717/96, annettu 29 päivänä elokuuta 1996, Japanista peräisin olevien elektronisten vaakojen tuonnissa neuvoston asetuksella (ETY) N:o 993/93 käyttöön otettujen polkumyyntitoimenpiteiden kiertämistä Indonesiassa suoritettavalla kokoonpanolla ja/tai Indonesian kautta tapahtuvalla jälleenlaivauksella koskevan tutkimuksen vireillepanosta ja kyseisen tuonnin saattamisesta kirjaamisen alaiseksi EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 13 ja 14 artiklan, on kuullut neuvoa-antavaa komiteaa asiasta, sekä katsoo, että A. PYYNTÖ (1) Komissio on vastaanottanut asetuksen (EY) N:o 384/96, jäljempänä `perusasetus`, 13 artiklan 3 kohdan mukaisen pyynnön tutkia, kiertääkö TEC Corporation, Tokio, jäljempänä `TEC`, Japanista peräisin olevien elektronisten vaakojen tuonnissa neuvoston asetuksella (ETY) N:o 993/93 (2) käyttöön otettua polkumyyntitullia tuomalla yhteisöön Indonesiassa kokoonpantuja ja/tai sen kautta jälleenlaivattuja kyseisiä tuotteita, sekä asettaa näiden elektronisten vaakojen tuonnin edellytykseksi tulliviranomaisten suorittama kirjaaminen perusasetuksen 14 artiklan 5 kohdan mukaisesti ja ehdottaa neuvostolle edellä tarkoitetun polkumyyntitullin laajentamista koskemaan myös viimeksi mainittua tuontia, silloin kun se on perusteltua. B. PYYNNÖN ESITTÄJÄT (2) Pyynnön ovat 19 päivänä heinäkuuta 1996 esittäneet seuraavat yritykset: Bizerba GmbH & Co. KG, Campesa SA, Dataprocess SpA, Dataprocess Industria SpA, Testut SA, Lutrana SA, GEC Avery Ltd., Maatschappij Van Berkel's Patent BV ja Brevetti van Berkel SpA. Pyynnön mukaan kyseiset yritykset ovat kaikki vähittäismyyntiin tarkoitettujen elektronisten vaakojen valmistajia, joiden yhteinen tuotanto muodostaa noin 65 prosenttia kyseisten vaakojen kokonaistuotannosta yhteisössä. C. TUOTE (3) Kyseessä oleva tuote on vähittäismyyntiin tarkoitettu elektroninen vaaka, jossa on painon, yksikköhinnan ja maksettavan hinnan numeerinen näyttö (myös, jos niissä on laite näiden tietojen painattamiseksi paperille), jäljempänä `elektroniset vaa'at`. Tällä hetkellä tuote luokitellaan CN-koodiin 8423 81 50. Koodi on annettu ainoastaan ohjeellisena eikä sillä ole sitovaa vaikutusta tuotteen luokitukseen. D. TODISTEET (4) Pyynnössä esitetyt todisteet ovat riittävät täyttämään perusasetuksen 13 artiklassa säädetyt edellytykset ja osoittamaan, että Japanista peräisin olevien, TEC:in valmistamien elektronisten vaakojen tuontiin sovellettavia polkumyyntitulleja kierretään Indonesiassa suoritettavilla kokoonpanotoimilla ja/tai elektronisten vaakojen jälleenlaivauksella Indonesian kautta, mistä ne edelleen viedään yhteisöön. (5) Todisteet ovat seuraavat: a) Japanin, Indonesian ja yhteisön välisen kaupan rakenne on muuttunut selvästi sen jälkeen, kun viimeisin Japanista peräisin olevia elektronisia vaakoja koskeva polkumyyntitutkimus pantiin vireille 26 päivänä helmikuuta 1991. Elektronisten vaakojen tuonti Japanista yhteisöön on vähentynyt vuoden 1992 ja vuoden 1995 ensimmäisen puoliskon välisenä ajanjaksona 25 470 kappaleesta 652 kappaleeseen, kun taas saman tuotteen tuonti Indonesiasta on kasvanut vuoden 1993 ja vuoden 1995 ensimmäisen puoliskon välisenä ajanjaksona nollasta reilusti yli 1 000 kappaleeseen. Pyynnön esittäjät väittävät, että kaikki yhteisöön Indonesiasta tuotavat elektroniset vaa'at ovat TEC:in valmistamia. Tätä kaupan rakenteen muutosta kuvastaa erityisen hyvin TEC:in Yhdistyneeseen kuningaskuntaan viemien elektronisten vaakojen määrä: vuonna 1994 Japanista tuotiin 275 kappaletta ja Indonesiasta 300 kappaletta, kun taas vuonna 1995 tuontia Japanista ei tapahtunut juuri lainkaan ja Indonesiasta tuotiin 801 kappaletta. Kaupan rakenteen muutoksen väitetään johtuvan sellaisesta käytännöstä, prosessista tai työstä, jolle ei ole riittävästi perusteita tai jolle ei ole muuta taloudellista perustetta kuin polkumyyntitullin olemassaolo. Väitetään, että Indonesian kautta tapahtuva kiertäminen muodostuu elektronisten vaakojen kokoonpanotoimista ja/tai jälleenlaivauksesta, kun useimmat kokoonpanossa tarvittavat osat ja/tai valmiit tuotteet ovat itse asiassa peräisin Japanista ja ovat TEC:in tuomia. Väitetään myös, että Indonesiassa tapahtuvien kokoonpanotoimien ja/tai jälleenlaivauksen aiheuttamat säästöt työvoimakustannuksissa eivät voi korvata näistä kokoonpanotoimista ja/tai jälleenlaivauksesta johtuvia ylimääräisiä käsittely-, hallinto- ja kuljetuskustannuksia. Näin ollen Indonesiassa tapahtuvan toiminnan tarkoituksena on välttää TEC:iin sovellettava, Japanista peräisin oleville elektronisille vaaoille määrätty polkumyyntitulli. b) Lisäksi pyynnössä esitetyt todisteet osoittavat, että Indonesiasta tuotujen tuotteiden määrät ja etenkin niiden hinnat heikentävät merkittävästi voimassa olevan polkumyyntitullin korjaavia vaikutuksia. Tämä estää yhteisön tuotannonalaa saavuttamasta kohtuullista voittoa, jonka avulla se voisi pysyä elektronisten tuotteiden valmistuksessa tapahtuvan nopean teknisen kehityksen mukana. c) Lopuksi pyynnössä esitetyt todisteet osoittavat, että Indonesiasta tuotujen elektronisten vaakojen myyntihinnat yhteisössä ovat alhaisempia kuin polkumyyntitutkimuksessa Japanissa kokoonpannuille elektronisille vaaoille määritelty polkumyynnin poistava vientihinnan taso. E. MENETTELY (6) Komissio on pyynnössä esitettyjen todisteiden perusteella päättänyt, että on olemassa riittävät todisteet perusasetuksen 13 artiklan 3 kohdan mukaisen tutkimuksen vireillepanemiseksi ja yhteisöön Indonesiasta tuotavien elektronisten vaakojen tuonnin kirjaamisen saattamiseksi pakolliseksi mainitun asetuksen 14 artiklan 5 kohdan mukaisesti. (i) Kyselylomakkeet (7) Saadakseen tutkimuksensa kannalta välttämättöminä pitämiään tietoja komissio lähettää kyselylomakkeet TEC:ille sekä pyynnössä mainitulle indonesialaiselle yritykselle, jonka väitetään olevan mukana kokoonpano- ja/tai jälleenlaivaustoimissa. Yhteisön tuottajia voidaan tarvittaessa pyytää toimittamaan asiaan liittyviä tietoja. (8) Muiden asianomaisten osapuolten, jotka voivat osoittaa, että tämän tutkimuksen tulokset todennäköisesti vaikuttavat näihin, on pyydettävä komissiolta kyselylomake 15 päivän kuluessa tämän asetuksen julkaisemisesta Euroopan yhteisöjen virallisessa lehdessä. Kyselylomakkeita koskevat pyynnöt on toimitettava kirjallisesti jäljempänä mainittuun osoitteeseen ja niissä on mainittava asianomaisen osapuolen nimi, osoite, puhelinnumero ja telekopionumero. Japanin ja Indonesian viranomaisille ilmoitetaan tutkimuksen vireillepanosta ja niille toimitetaan edellä mainitun pyynnön jäljennös. (ii) Kiertämättömyystodistukset (9) Tulliviranomaiset voivat perusasetuksen 13 artiklan 4 kohdan mukaisesti myöntää tuojille kyseisen tuotteen tuonnin kirjaamisvelvollisuudesta tai muista toimenpiteistä vapauttavia todistuksia silloin, kun kyseiseen tuontiin ei liity kiertämistä. Koska tällaisen todistuksen myöntäminen edellyttää yhteisön toimielinten ennakolta antamaa lupaa, luvan myöntämistä koskevat hakemukset on toimitettava komissiolle tutkimuksen mahdollisimman varhaisessa vaiheessa, jotta niitä voitaisiin arvioida perusteellisesti niitä koskevien tietojen perusteella. F. MÄÄRÄAIKA (10) Moitteettoman hallinnon varmistamiseksi olisi asetettava määräaika, jossa ne asianomaiset osapuolet, jotka voivat osoittaa, että tämän tutkimuksen tulokset todennäköisesti vaikuttavat näihin, voivat esittää kantansa kirjallisesti. Olisi myös asetettava määräaika, jossa asianomaiset osapuolet voivat esittää kirjallisen kuulemispyynnön ja osoittaa, että niiden kuulemiseen on olemassa erityisiä syitä. Lisäksi on todettava, että jos asianomainen osapuoli kieltäytyy antamasta tai ei muusta syystä toimita tarvittavia tietoja määräajassa tai jos tämä huomattavasti vaikeuttaa tutkimuksia, päätös, joka voi olla myönteinen tai kielteinen, voidaan tehdä käytettävissä olevien tietojen perusteella perusasetuksen 18 artiklan mukaisesti, ON ANTANUT TÄMÄN ASETUKSEN: 1 artikla Pannaan vireille asetuksen (EY) N:o 384/96 13 artiklan mukainen tutkimus, joka koskee CN-koodiin 8423 81 50 (Taric-koodi 8423 81 50*10) kuuluvien, Indonesiasta peräisin olevien vähittäismyyntiin tarkoitettujen elektronisten vaakojen, joissa on painon, yksikköhinnan ja maksettavan hinnan numeerinen näyttö (myös, jos niissä on laite näiden tietojen painattamiseksi paperille), tuontia yhteisöön. 2 artikla Tulliviranomaiset velvoitetaan asetuksen (EY) N:o 384/96 13 artiklan 3 kohdan ja 14 artiklan 5 kohdan nojalla toteuttamaan tarvittavat toimenpiteet Indonesiasta tuotavien, 1 artiklassa tarkoitettujen tuotteiden tuonnin kirjaamiseksi sen varmistamiseksi, että jos Japanista peräisin olevien, Tokion TEC Corporationin valmistamien, vähittäismyyntiin tarkoitettujen elektronisten vaakojen tuontiin sovellettava polkumyyntitulli laajennettaisiin koskemaan myös tämän tuotteen tuontia Indonesiasta, nämä tullit voitaisiin kantaa kirjaamispäivästä alkaen. Tuonnin kirjaamisvelvollisuus päättyy yhdeksän kuukauden kuluttua tämän asetuksen voimaantulopäivästä. Tuotteita ei kirjata, jos niiden mukana on asetuksen (EY) N:o 384/96 13 artiklan 4 kohdan mukaisesti myönnetty tullitodistus. 3 artikla 1. Asianomaisten osapuolten on ilmoittauduttava, esitettävä näkökantansa kirjallisesti, toimitettava tiedot ja pyydettävä saada tulla komission kuulemaksi 40 päivän kuluessa tämän asetuksen julkaisemisesta Euroopan yhteisöjen virallisessa lehdessä, jos nämä näkökannat ja tiedot on otettava huomioon tutkimuksessa. Määräaika koskee kaikkia asianomaisia osapuolia, mukaan lukien ne osapuolet, joita ei ole mainittu pyynnössä, ja sen vuoksi on kaikkien näiden osapuolten edun mukaista ottaa yhteyttä komissioon välittömästi. 2. Kyselylomakkeet on pyydettävä komissiolta 15 päivän kuluessa tämän asetuksen julkaisemisesta Euroopan yhteisöjen virallisessa lehdessä. 3. Kaikki asiaan liittyvät tiedot ja kuulemista tai kyselylomaketta koskevat pyynnöt sekä kiertämättömyystodistusten myöntämislupaa koskevat hakemukset on toimitettava seuraavaan osoitteeseen: Euroopan komissio Ulkosuhteiden pääosasto: kauppapolitiikka, suhteet Pohjois-Amerikkaan, Kaukoitään, Australiaan ja Uuteen-Seelantiin Osasto I-C Rue de la Loi 200 / Wetstraat 200 B-1049 Bruxelles / Brussel (3). 4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä elokuuta 1996. Komission puolesta Leon BRITTAN Varapuheenjohtaja (1) EYVL N:o L 56, 6.3.1996, s. 1 (2) EYVL N:o L 104, 29.4.1993, s. 4 (3) Telekopio: +32 2 295 65 05